रोनाल्डोको पेनाल्टी गोल
क्रिस्टियानो रोनाल्डोले पेनाल्टीमा गोल गरेपछि इटालियन च्याम्पियन युभेन्ट्सले सहरी प्रतिद्वन्द्वी टोरिनोलाई १–० ले हराएर अपराजित रहँदै शनिबार सिरी ‘ए’ मा आफ्नो वर्चस्वलाई कायमै राखेको छ ।
मिलान — क्रिस्टियानो रोनाल्डोले पेनाल्टीमा गोल गरेपछि इटालियन च्याम्पियन युभेन्ट्सले सहरी प्रतिद्वन्द्वी टोरिनोलाई १–० ले हराएर अपराजित रहँदै शनिबार सिरी ‘ए’ मा आफ्नो वर्चस्वलाई कायमै राखेको छ ।च्याम्पियन्स लिगमा योङ ब्वाइजसँग बर्नमा २–१ ले स्तब्ध भएसँगै घरबाहिर एक वर्ष लामो अपराजित यात्रामा पूर्णविराम लागेपछि युभेन्ट्स स्टाडियो ओलम्पिको पुगेको थियो । रोनाल्डोले यो सिजनको लिगमा ११ औं गोल गरे । र, युभेन्ट्सका लागि सिरी ‘ए’ मा ५ हजारौं गोल । टोरिनोका गोलकिपर साल्भाडोर इचाजोले मारियो मान्जुकिचलाई फल गरेपछि पाएको पेनाल्टीलाई रोनाल्डोले ७० औं मिनेटमा उपयोग गरे ।युभेन्ट्स दोस्रो स्थानमा रहेको नेपोलीभन्दा ११ अंक अगाडि छ । कप्तान मार्को इकार्डीले पेनाल्टीमा गोल गरेपछि उडिनेजीमाथि १–० को जित हात पारेको इन्टर मिलान शीर्षस्थानमा रहेको युभेन्ट्सभन्दा १४ अंक पछाडि रहेको छ ।‘यो गाह्रो खेल भयो । कठिन मैदानमा खेल्यौं,’ रोनाल्डोले भने, ‘हामीले राम्रो प्रदर्शन गर्‍यौं । टोरिनोभन्दा राम्रो खेल्यौं । धेरै गोलका अवसर पाएका थियौं र हामी जितका लागि योग्य थियौं ।’ ‘डर्बी डेला मोल’ मा दुर्लभ जित हात पार्ने टोरिनोको आशा गोलकिपर साल्भाटोर सिरिगुले चोट बोक्दै २० औं मिनेटमा मैदान छाडेपछि कमजोर बनेको थियो । त्यसपछि इचाजोले गोलपोस्ट सम्हालेका थिए । र, खेलमा कमजोर ‘ब्याकपास’ निर्णायक बन्यो । सिमोन जाजाले दिएको पासमा इचाजोले मान्जुकिचलाई फल गर्न पुगेका थिए । त्यसमा पाएको पेनाल्टीमा पाँचपल्टका बालोन डि’अर विजेता रोनाल्डोले कुनै गल्ती गरेनन् । इचाजोले बलमा हात भने पुर्‍याएका थिए । ‘उनले बलमा हात पुर्‍याएका थिए तर मैले कडा प्रहार गरेका कारण सफल भयो । त्यो नै सबैभन्दा महत्त्वपूर्ण हो,’ रोनाल्डोले भने । यसले उनी ११ गोलसहित सिरी ‘ए’ का सर्वाधिक गोलकर्ता किर्जिस्तोफ पियातेकसमान पुगेका छन् ।ला लिगाम्याड्रिड– करिम बेन्जेमाको गोलसँगै रियल म्याड्रिड रायो भ्यालेकानोलाई १–० ले पन्छाउँदै शनिबार ला लिगामा शीर्षस्थानमा रहेको बार्सिलोनाको दुई अंकनजिक पुगेको छ । बेन्जेमाकै देशका एन्टोइन ग्रिजमनले दुई गोल गरेपछि एट्लेटिको म्याड्रिडले रियल भालाडोलिडलाई ३–२ ले हराएर बार्सिलोनासमान अंक बनायो ।बेन्जेमाले १३ औं मिनेटमा गरेको गोल रियलको जितका लागि पर्याप्त रह्यो । रियल २९ अंक बनाएर तेस्रो स्थानमा उक्लियो । एट्लेटिको र एक खेल कम खेलेको बार्सिलोनाको समान ३१ अंक छ । पुछारबाट दोस्रोमा रहेको रायोविरुद्ध जित हासिल गर्न रियलले निकै मिहिनेत गर्नुपर्‍यो । गोलकिपर टिबाउट कोर्टियसले दुईपल्ट रोकेको बललाई सर्जियो रामोसले अन्तिम समयमा क्लियर गर्न नसक्दा रायो अंक जोड्न सक्ने अवस्थामा पुगेको थियो । तर, एलेक्स एलेग्रिया र एमिलानो भोलाक्वेज सतर्क थिएनन् ।